Informatīvais ziņojums “Par valsts pamatbudžeta un valsts speciālā budžeta bāzi 2023., 2024. un 2025. gadam”

Saskaņā ar Ministru kabineta 2012. gada 11. decembra noteikumu Nr. 867 “Kārtība, kādā nosakāms maksimāli pieļaujamais valsts budžeta izdevumu kopapjoms un maksimāli pieļaujamais valsts budžeta izdevumu kopējais apjoms katrai ministrijai un citām centrālajām valsts iestādēm vidējam termiņam” (turpmāk – noteikumi Nr. 867) 14. un 18. punktā noteikto Finanšu ministrijai atbilstoši budžeta sagatavošanas grafikam jāiesniedz Ministru kabinetā apstiprināšanai valsts pamatbudžeta un valsts speciālā budžeta bāzes projektu, pievienojot bāzes izdevumos neiekļauto pasākumu sarakstu.

Atbilstoši Ministru kabineta 2022. gada 18. marta rīkojuma Nr. 169 “Par likumprojekta “Par vidēja termiņa budžeta ietvaru 2023., 2024. un 2025. gadam” un likumprojekta “Par valsts budžetu 2023. gadam” sagatavošanas grafiku” (turpmāk – budžeta sagatavošanas grafiks) pielikuma 9. punktam Finanšu ministrija iesniedz izskatīšanai Ministru kabineta 2022. gada 4. oktobra sēdē informatīvo ziņojumu “Par valsts pamatbudžeta un valsts speciālā budžeta bāzi 2023., 2024. un 2025. gadam” (t.sk. pieci pielikumi).

Ir nepieciešams likumprojekta “Par vidēja termiņa budžeta ietvaru 2023., 2024. un 2025. gadam” un likumprojekta “Par valsts budžetu 2023. gadam” sagatavošanā ievērot budžeta sagatavošanas grafikā noteiktos termiņus, pirms galīgo lēmumu pieņemšanas, nodrošinot vispusīgu analīzi un diskusijas, lai abus likumprojektus varētu iesniegt Saeimā Likumā par budžetu un finanšu vadību (turpmāk – LBFV) noteiktajā termiņā.

Saskaņā ar LBFV 21. panta trešajā daļā noteikto Saeimas vēlēšanu gadā gadskārtējā valsts budžeta likuma (budžeta likumprojektu paketes) projekts iesniedzams Saeimai ne vēlāk kā četrus mēnešus pēc tam, kad jaunievēlētā Saeima izteikusi Ministru kabinetam savu uzticību.

Pamatojoties uz apstiprinātajiem valsts budžeta bāzes izdevumiem, valsts budžeta izdevumu pārskatīšanas rezultātiem un priekšlikumiem par šo rezultātu izmantošanu likumprojekta “Par vidēja termiņa budžeta ietvaru 2023., 2024. un 2025. gadam” un likumprojekta “Par valsts budžetu 2023. gadam” izstrādes procesā, kā arī Ministru kabineta pieņemtajiem lēmumiem par prioritārajiem pasākumiem, tiks aprēķināts maksimāli pieļaujamais valsts budžeta izdevumu kopapjoms un maksimāli pieļaujamais valsts budžeta kopējo izdevumu apjoms katrai ministrijai un citai centrālajai valsts iestādei (turpmāk – ministrija).

Ministriju 2023., 2024. un 2025. gada valsts budžeta bāzes ir noteiktas, ievērojot noteikumu Nr. 867 prasības, kā arī ņemot vērā Ministru kabineta pieņemtos lēmumus.

Valsts pamatbudžeta bāze

Saskaņā ar noteikumiem Nr. 867 valsts pamatbudžeta bāze, kas nodrošina valsts funkciju izpildi nemainīgā līmenī, 2023. un 2024. gadam tiek aprēķināta, pamatojoties uz likumā “Par vidēja termiņa budžeta ietvaru 2022., 2023. un 2024. gadam” noteikto maksimāli pieļaujamo izdevumu apjomu ministrijai attiecīgajam gadam, aprēķinos ievērojot pārmantojamības principu, bet 2025. gadam – pamatojoties uz 2024. gadam ministrijai apstiprināto maksimāli pieļaujamo izdevumu apjomu, kā arī ņemot vērā izmaiņas:

1. valsts budžeta ilgtermiņa saistībās normatīvajos aktos budžeta un finanšu vadības jomā noteiktajos gadījumos, tai skaitā valsts budžeta ilgtermiņa saistībās procentu izdevumiem, kārtējiem maksājumiem Eiropas Savienības budžetā un starptautiskai sadarbībai, Eiropas Savienības politiku instrumentu un pārējās ārvalstu finanšu palīdzības, klimata pārmaiņu finanšu instrumenta un emisijas kvotu izsolīšanas instrumenta līdzekļu finansēto vai līdzfinansēto apstiprināto projektu un pasākumu īstenošanai atbilstoši precizētajiem darba grafikiem un naudas plūsmām;
2. ieņēmumos no maksas pakalpojumiem un citos pašu ieņēmu­mos, to atlikumos un tiem atbilstošajos izdevumos;
3. šādās prognozēs:

* valsts sociālo pabalstu saņēmēju skaits;
* izdienas pensiju un piemaksu pie vecuma un invaliditātes pensijām vidējais apmērs un saņēmēju skaits;
* bēgļu un personu, kurām piešķirts alternatīvais statuss, pabalstu saņēmēju skaits;
* personas ar invaliditāti (skaits), kuras saņem asistenta pakalpojumu;
* to personu skaits, kas saņem uzturlīdzekļus no Uzturlīdzekļu garantiju fonda;
* to cietušo skaits, kas saņem kompensācijas saskaņā ar likumu “Par valsts kompensāciju cietušajiem”;
* brīvpusdienu saņēmēju skaits;
* transferta pārskaitījumi no valsts pamatbudžeta uz valsts speciālo budžetu saistībā ar atsevišķās dzīves situācijās noteiktam personu lokam valsts sniegtā atbalsta vidējo apmēru un saņēmēju skaitu;
* izglītojamo skaits, atbilstoši kam tiek nodrošināts finansējuma apmērs pedagogu darba samaksai un valsts sociālās apdrošināšanas obligātajām iemaksām un mācību līdzekļu un mācību grāmatu iegādei;

1. izdevumos pabeigto Eiropas Savienības politiku instrumentu un pārējās ārvalstu finanšu palīdzības līdzfinansēto projektu uzturēšanai, ja projekts vai tā posms ir pilnībā pabeigts, nodots ekspluatācijā un par to ir veikts galīgā norēķina maksājums, un tas turpmāk jāfinansē no valsts budžeta līdzekļiem (nav attiecināms uz augstākās izglītības un profesionālās izglītības iestādēm, izņemot Iekšlietu ministrijas sistēmas izglītības iestādes). Datiem par informācijas un komunikācijas tehnoloģiju projektu uzturēšanas izdevumiem pievieno Vides aizsardzības un reģionālās attīstības ministrijas atzinumu;
2. izdevumos pabeigto no valsts budžeta finansēto kapitālo ieguldījumu uzturēšanai, ja finansējums kapitālo ieguldījumu veikšanai tika piešķirts kā finansējums prioritārajam pasākumam un ir terminēts;
3. aprēķinos par valsts budžeta finansējumu politiskajām organizācijām (partijām) saskaņā ar Politisko organizāciju (partiju) finansēšanas likumu;
4. 2024. gadam – izdevumu palielinājumā, lai nodrošinātu Latvijas Republikas Satversmes 6. un 101. pantā, Saeimas vēlēšanu likumā, Pašvaldības domes vēlēšanu likumā, Eiropas Parlamenta vēlēšanu likumā un Elektronisko plašsaziņas līdzekļu likuma 71. panta pirmās daļas 11. punktā paredzēto pasākumu finansēšanu, ievērojot šo noteikumu 8.1. apakšpunktu;
5. atlīdzības aprēķinos atbilstoši Valsts un pašvaldību institūciju amatpersonu un darbinieku atlīdzības likumā par Saeimas ievēlēto, apstiprināto un iecelto amatpersonu (izņemot Korupcijas novēršanas un apkarošanas biroja priekšnieku) mēnešalgām noteiktajam un Fiskālās disciplīnas likumā par Fiskālās disciplīnas padomes locekļu atlīdzību noteiktajam, kā arī ikmēneša pensijas aprēķinos atbilstoši likumā “[Par Valsts prezidenta darbības nodrošināšanu](https://likumi.lv/ta/id/37758-par-valsts-prezidenta-darbibas-nodrosinasanu)” noteiktajam.

Vienlaikus atbilstoši Finanšu ministrijas aktualizētajām makroekonomisko rādītāju un valsts sociālās apdrošināšanas iemaksu prognozēm aktualizēts Labklājības ministrijas valsts speciālā budžeta bāzes aprēķins 2023., 2024. un 2025. gadam, kā arī Labklājības ministrijas pamatbudžeta bāzes 2023., 2024. un 2025. gadam aprēķins pamatbudžeta programmā 04.00.00 “Valsts atbalsts sociālajai apdrošināšanai”, programmā 20.00.00 “Valsts sociālie pabalsti un izdienas pensijas”.

*1.attēls* **Valsts pamatbudžeta bāzes izdevumi 2023., 2024. un 2025. gadam**, milj. *euro*

\* 2023. un 2024. gadam aprēķināta, pamatojoties uz likumā “Par vidēja termiņa budžeta ietvaru 2022., 2023. un 2024. gadam” noteikto maksimāli pieļaujamo izdevumu apjomu (ietvaru) attiecīgajam gadam, 2025. gadam – pamatojoties uz 2024. gadam apstiprināto ietvaru

**Valsts pamatbudžeta bāzes izdevumi** (sk. 1., 2. un 3. pielikumu) **2023. gadam** aprēķināti **9 818,2** milj. *euro* apmērā un **2024. gadam 9 307,4** milj. *euro* apmērā. Salīdzinājumā ar attiecīgā gada ietvaru izdevumi palielināti 1 030,0 milj. *euro* apmērā 2023. gadam un 513,5 milj. *euro* apmērā 2024. gadam. Savukārt **2025. gadam** izdevumi noteikti **9 265,5** milj. *euro* apmērā, kas salīdzinājumā ar ietvaru 2024. gadam palielināti 471,6 milj. *euro* apmērā (sk. attēlu Nr. 1).

**Izdevumi valsts pamatfunkciju īstenošanai 2023. gadam** paredzēti **7 751,7** milj. *euro* apmērā, **2024. gadam** **7 183,9** milj. *euro* apmērā un **2025. gadam** **7 176,9** milj. *euro* apmērā. Salīdzinājumā ar attiecīgā gada ietvaru izdevumi valsts pamatfunkciju īstenošanai palielināti 1 007,3 milj. *euro* apmērā 2023. gadam un 477,3 milj. *euro* apmērā 2024. gadam. Savukārt izdevumi valsts pamatfunkciju īstenošanai 2025. gadam salīdzinājumā ar ietvaru 2024. gadam palielināti 470,3 milj. *euro* apmērā (sk. attēlu Nr. 2).

*2. attēls* **Izdevumi valsts pamatfunkciju īstenošanai 2023., 2024. un 2025. gadam**, milj. *euro*

\* 2023. un 2024. gadam aprēķināta, pamatojoties uz likumā “Par vidēja termiņa budžeta ietvaru 2022., 2023. un 2024. gadam” noteikto maksimāli pieļaujamo izdevumu apjomu (ietvaru) attiecīgajam gadam, 2025. gadam – pamatojoties uz 2024. gadam apstiprināto ietvaru

Izmaiņas **izdevumiem valsts pamatfunkciju īstenošanai** galvenokārt veido:

**Valsts prezidenta kancelejai** palielināti izdevumi 0,1 milj. *euro* apmērā 2023., 2024. un 2025. gadam ik gadu, tajā skaitā:

* 0, 6 milj. *euro* apmērā 2023., 2024. un 2025. gadam ik gadu Valsts eksprezidentu pensiju nodrošināšanai;
* 0, 5 milj. *euro* apmērā 2023., 2024. un 2025. gadam ik gadu Valsts prezidenta atlīdzības nodrošināšanai atbilstoši Valsts un pašvaldību institūciju amatpersonu un darbinieku atlīdzības likuma 4.panta ceturtajā daļā noteiktajam;

**Saeimai** palielināti izdevumi 5,1 milj. *euro* apmērā 2023. gadam, 6,1 milj. *euro* apmērā 2024. gadam un 5,1 milj. *euro* apmērā 2025. gadam atbilstoši Saeimas Prezidija 2022. gada 20. jūlija lēmumam par Saeimas budžeta pieprasījumu 2023.-2025. gadam;

**Ministru kabinetam** palielināti izdevumi 0,8 milj. *euro* apmērā 2023., 2024. un 2025. gadam ik gadu, tajā skaitā:

* 0,54 milj. *euro* apmērā 2023., 2024. un 2025. gadam ik gadu Ministru kabineta locekļu atlīdzības pieauguma nodrošināšanai atbilstoši Valsts un pašvaldību institūciju amatpersonu un darbinieku atlīdzības likuma 6.pantā noteiktajam;
* 0,23 milj. *euro* apmērā 2023., 2024. un 2025. gadam ik gadu projekta “Vienotais tiesību aktu projektu izstrādes un saskaņošanas portāls” rezultātu uzturēšanas izmaksu nodrošināšanai;

**Korupcijas novēršanas un apkarošanas birojam** palielināti izdevumi 0,02 milj. *euro* apmērā 2023., 2024. un 2025. gadam ik gadu biroja priekšnieka atlīdzības pieauguma nodrošināšanai atbilstoši Valsts un pašvaldību institūciju amatpersonu un darbinieku atlīdzības likuma 6.pantā noteiktajam;

**Tiesībsarga birojam** palielināti izdevumi 0,04 milj. *euro* apmērā 2023., 2024. un 2025. gadam ik gadu, lai nodrošinātu tiesībsarga atalgojumu atbilstoši Valsts un pašvaldību institūciju amatpersonu un darbinieku atlīdzības likuma 6.panta otrajā daļā noteiktajam u.c.;

**Sabiedrības integrācijas fondam** palielināti izdevumi 0,05 milj. *euro* apmērā 2023. gadam, 3,2 milj. *euro* apmērā 2024. gadam un izdevumi samazināti 1,8 milj. *euro* apmērā 2025. gadam, tajā skaitā:

* Kultūras ministrijas transferta palielinājums 0,1 milj. *euro* apmērā 2023. gadam un 1,9 milj. *euro* apmērā 2024. un 2025. gadam ik gadu programmas “Latvijas NVO fonds” īstenošanai;
* Kultūras ministrijas transferta palielinājums 0,4 milj. *euro* apmērā 2024. gadam reemigrācijas programmas nodrošināšanai;
* izdevumu palielinājums 0,05 milj. *euro* apmērā 2023., 2024. un 2025. gadam ik gadu divu amata vietu izveidei, atbildīgās iestādes patvēruma meklētāju un starptautiskās aizsardzības saņēmēju sociālekonomiskās iekļaušanas koordinācijas jomā funkciju nodrošināšanai;
* izdevumu samazinājums Kultūras ministrijas transfertam 0,1 milj. *euro* apmērā 2023. gadam, izdevumu palielinājums 0,9 milj .*euro* apmērā2024. gadam un izdevumu samazinājums 3,7 milj. *euro* apmērā 2025. gadam mediju atbalsta programmas īstenošanai;

**Sabiedrisko pakalpojumu regulēšanas komisijai** palielināti izdevumi 0,9 milj. *euro* apmērā 2023. gadam un 1,1 milj. *euro* apmērā 2024. un 2025. gadam ik gadu no citu pašu ieņēmumu atlikuma, lai nodrošinātu stratēģisko mērķu īstenošanu;

**Aizsardzības ministrijai** palielināti izdevumi 193,9 milj. *euro* apmērā 2023. gadam, 286,0 milj. *euro* apmērā 2024. gadam un 396,2 milj. *euro* apmērā 2025. gadam, tajā skaitā:

* palielināti izdevumi 191,0 milj. *euro* apmērā 2023. gadam, 283,0 milj. *euro* apmērā 2024. gadam un 331,9 milj,. *euro* apmērā 2025. gadam, lai nodrošinātu Aizsardzības ministrijas budžeta izdevumu apjoma palielinājumu līdz noteiktajiem % no IKP, ņemot vērā aktualizētās IKP prognozes;
* palielināti izdevumi 61,8 milj. *euro* apmērā 2025. gadam ilgtermiņa saistību projektam “Nacionālo bruņoto spēku ilgtermiņa līgumi”;
* palielināti izdevumi 3,0 milj. *euro* apmērā 2023., 2024. un 2025. gadam ik gadu, lai nodrošinātu ieguldījumu veikšanu NATO Inovāciju fondā;
* samazināti izdevumi 0,5 milj. *euro* apmērā 2025. gadam, samazinot Iekšlietu ministrijas transfertu saskaņā ar starpresoru vienošanos;

**Ārlietu ministrijai** palielināti izdevumi 0,4 milj. *euro* apmērā 2023. gadam, 0,04 milj. *euro* apmērā 2024. gadam un 0,6 milj. *euro* apmērā 2025. gadam, tajā skaitā:

* palielināti izdevumi 0,6 milj. *euro* apmērā 2025. gadam prioritārajam pasākumam “Latvijas kandidatūras ANO Drošības padomes vēlēšanās 2025. gada lobija kampaņas nodrošināšana Latvijas dalībai ANO Drošības padomē 2026. -2028. gadam”;
* palielināti izdevumi 0,3 milj. *euro* apmērā 2023. gadam informācijas un komunikāciju tehnoloģiju funkcionalitātei, lai nodrošinātu Kiberdrošības stratēģijā ietverto pasākumu īstenošanu;
* palielināti izdevumi 0,2 milj. *euro* apmērā 2025. gadam iemaksām Eiropas Savienības ārpusbudžeta fondā “Eiropas miera mehānisms”;
* palielināti izdevumi 0,06 milj. *euro* apmērā 2023. gadam no maksas pakalpojumu un citu pašu ieņēmumu atlikuma materiāltehniskajam nodrošinājumam;
* palielināti izdevumi 0,04 milj. *euro* apmērā 2023., 2024. un 2025. gadam ik gadu parlamentārā sekretāra atlīdzības pieauguma nodrošināšanai atbilstoši Valsts un pašvaldību institūciju amatpersonu un darbinieku atlīdzības likuma 6.pantā noteiktajam;
* samazināti izdevumi 0,1 milj. *euro* apmērā 2025. gadam ilgtermiņa saistību pasākumam “LR PPES ēkas Beļģijas Karalistē uzturēšana” u.c.;

**Ekonomikas ministrijai** samazināti izdevumi 6,9 milj. *euro* apmērā 2023. gadam, palielināti izdevumi 41,6 milj. *euro* apmērā 2024. gadam un 52,7 milj. *euro* apmērā 2025. gadam, tajā skaitā:

* samazināti izdevumi 11,7 milj. *euro* apmērā 2023. gadam un palielināti izdevumi 32,4 milj*. euro* apmērā 2024. gadam un 39,0 milj. *euro* 2025. gadam elektroenerģijas lietotāju atbalsta finansējumam;
* palielināti izdevumi 3,6 milj. *euro* apmērā 2023. gadam un 5,1 milj. *euro* apmērā 2024. un 2025. gadam ik gadu finansējumam klimatneitralitātes mērķu sasniegšanas aktivitātēm, pētniecības ietvara u.c. pasākumu īstenošanai enerģētikas jomā, tajā skaitā ne-emisiju tehnoloģiju attīstībai un administrēšanas vajadzībām, Latvijas dalībai Starptautiskajā Enerģētikas aģentūrā;
* palielināti izdevumi 1,7 milj. *euro* apmērā 2023. gadam, 4,7 milj. *euro* apmērā 2024. gadam un 9,1 milj. *euro* apmērā 2025. gadam Latvijas un Igaunijas atkrastes vēja enerģijas kopprojekta ELWIND projekta īstenošanas izpētes darbiem;
* palielināti izdevumi 0,1 milj. *euro* apmērā 2023., 2024. un 2025. gadam ik gadu Būvniecības valsts kontroles birojam enerģētikas politikas administrēšanai;
* palielināti izdevumi 0,1 milj. *euro* apmērā 2023. gadam, palielinot ieņēmumus no maksas pakalpojumiem un citiem pašu ieņēmumiem, lai nodrošinātu nomnieku komunālo maksājumu segšanu;
* palielināti izdevumi 0,05 milj. *euro* apmērā 2023. gadam no maksas pakalpojumu un citu pašu ieņēmumu atlikuma Latvijas Investīciju un attīstības aģentūras iekštelpu kosmētiskajam remontam;
* samazināti izdevumi 0,8 milj. *euro* apmērā 2023. gadam un 0,6 milj. *euro* apmērā 2024. un 2025. gadam ik gadu, samazinot ieņēmumus par sniegtajiem maksas pakalpojumiem (iemaksas TUA saņemšanai);
* samazināti izdevumi 0,05 milj. *euro* apmērā 2023. gadam un 0,09 milj. *euro* apmērā 2024. un 2025. gadam ik gadu atbilstoši plānotajiem energoefektivitātes nodevas ieņēmumiem u.c.;

**Finanšu ministrijai** palielināti izdevumi 26,2 milj. *euro* apmērā 2023. gadam, 14,5 milj. *euro* apmērā 2024. gadam un 66,1 milj. *euro* apmērā 2025. gadam, tajā skaitā:

* palielināti izdevumi 21,5 milj. *euro* apmērā 2023. gadam, 13,3 milj. *euro* apmērā 2024. gadam un 67,2 milj. *euro* apmērā 2025. gadam iemaksām Eiropas Savienības budžetā;
* palielināti izdevumi 4,0 milj. *euro* apmērā 2023., 2024. un 2025. gadam ik gadu Likumā par labas gribas atlīdzinājumu Latvijas ebreju kopienai paredzētajai atlīdzinājuma izmaksai (saskaņā ar Likumu par labas gribas atlīdzinājumu Latvijas ebreju kopienai no valsts budžeta izmaksājamais atlīdzinājums ir 40 milj. *euro*, kas izmaksājams pa daļām sākot ar 2023. gada 1. janvāri līdz 2032. gada 31. decembrim un nosakāms gadskārtējā valsts budžeta likumā atsevišķā budžeta programmā “Līdzekļi nodibinājumam “Latvijas ebreju kopienas restitūcijas fonds””);
* samazināti izdevumi 1,3 milj. *euro* apmērā 2023. gadam un 2,0 milj. *euro*  apmērā 2024. gadam un palielināti izdevumi 1,6 milj. *euro* apmērā 2025. gadam projektam “Dotācija VAS “Valsts nekustamie īpašumi” nekustamā īpašuma Jēkaba ielā 11, Rīgā, sastāvā esošās būves pārbūves un restaurācijas darbiem”;
* palielināti izdevumi 1,0 milj. *euro*  apmērā 2023. gadam projektam “Dotācija VAS “Valsts nekustamie īpašumi” Jaunā Rīgas teātra ēkas rekonstrukcijai”;
* palielināti izdevumi 0,7 milj. *euro* apmērā 2023. gadam un samazināti izdevumi 1,5 milj. *euro* apmērā 2024. gadam un 3,5 milj. *euro* apmērā 2025. gadam projektam “Dotācija VAS “Valsts nekustamie īpašumi” Rīgas pils restaurācijai un rekonstrukcijai Rīgā, Pils laukumā 3 (būvniecības II kārtas - Konventa nodrošināšanai)
* samazināti izdevumi 1,9 milj. *euro*  apmērā 2025. gadam normatīvajos aktos noteikto prasību ieviešanai Valsts ieņēmumu dienesta informācijas sistēmās;
* samazināti izdevumi 1,8 milj. *euro* apmērā 2025. gadam projektam “Dotācija VAS “Valsts nekustamie īpašumi” ēkas pārbūvei Kalpaka bulvārī 6, Rīgā Latvijas Republikas Prokuratūras vajadzībām” u.c.;

**Iekšlietu ministrijai** palielināti izdevumi 100,0 milj. *euro* apmērā 2023. gadam, 68,4 milj. *euro* apmērā 2024. gadam un 13,4 milj. *euro* apmērā 2025. gadam, tajā skaitā:

* palielināti izdevumi 58,8 milj. *euro* apmērā 2023. gadam, 23,1 milj. *euro* apmērā 2024. gadam un 1,2 milj. *euro* apmērā 2025. gadam, lai izbūvētu robežas joslas posmus uz valsts sauszemes robežas gar Latvijas Republikas – Baltkrievijas Republikas valsts robežu;
* palielināti izdevumi 24,6 milj. *euro* apmērā 2023., 2024. un 2025. gadam ik gadu atlīdzībai Iekšlietu ministrijas amatpersonām ar speciālajām dienesta pakāpēm, kas nodrošina valsts iekšējās drošības stiprināšanas pasākumu īstenošanu;
* palielināti izdevumi 7,9 milj. *euro* apmērā 2023., 2024. un 2025. gadam ik gadu saskaņā ar Ministru kabineta 2022. gada 14. jūnija sēdes protokola Nr.32, 1. § 4. punktu;
* palielināti izdevumi 7,7 milj. *euro* apmērā 2023. gadam, 9,0 milj. *euro* apmērā 2024. gadam un 8,6 milj. *euro* apmērā 2025. gadam vienreizējām investīcijām valsts aizsardzības spēju attīstības un iekšējās drošības stiprināšanas pasākumu īstenošanai;
* palielināti izdevumi 0,3 milj. *euro* apmērā 2023., 2024. un 2025. gadam ik gadu Eiropas Reģionālās attīstības fonda projektam “Fizisko personu datu pakalpojumu modernizācija”, lai nodrošinātu Fizisko personu reģistra informācijas sistēmas programmatūras uzturēšanu un pielāgošanu;
* palielināti izdevumi 0,2 milj. *euro* apmērā 2023., 2024. un 2025. gadam ik gadu 2016.–2018. gada prioritārā pasākuma “Gaisa kuģu parka atjaunošana” ietvaros iegādāto elektrooptisko kameru uzturēšanai;
* palielināti izdevumi 0,03 milj. *euro* apmērā 2023. gadam, 2,8 milj. *euro* apmērā 2024. gadam un samazināti izdevumi 30,0 milj. *euro* apmērā 2025. gadam, lai nodrošinātu pabalsta pēc katriem pieciem nepārtrauktas izdienas gadiem izmaksu Iekšlietu ministrijas amatpersonām ar speciālajām dienesta pakāpēm u.c.;

**Izglītības un zinātnes ministrijai** palielināti izdevumi 2,1 milj. *euro* apmērā 2023. gadam, 1,5 milj. *euro* apmērā 2024. gadam un 2,1 milj. *euro* apmērā 2025. gadam, tajā skaitā:

* palielināti izdevumi 1,3 milj. *euro* apmērā 2025. gadam prioritārajam pasākumam “Sociālo stipendiju nodrošināšana studējošajiem no daudzbērnu ģimenēm”;
* palielināti izdevumi 0,9 milj. *euro* apmērā 2023., 2024. un 2025. gadam ik gadu, palielinot ieņēmumus no maksas pakalpojumiem un citiem pašu ieņēmumiem, lai nodrošinātu dienestu viesnīcu un ēdināšanas pakalpojumu izdevumus, citus kārtējos un komunālo pakalpojumu izdevumus, neformālās un profesionālās pilnveides izglītības programmu mācību līdzekļu iegādi un programmu nodrošināšanu, dienesta viesnīcu un mācību telpu kārtējos remontdarbus;
* palielināti izdevumi 0,4 milj. *euro* apmērā 2023., 2024. un 2025. gadam ik gadu, lai nodrošinātu finansējumu asistenta pakalpojumam personai ar invaliditāti pārvietošanas atbalstam un pašaprūpes veikšanai;
* palielināti izdevumi 0,3 milj. *euro* apmērā 2023. gadam, palielinot ieņēmumus no maksas pakalpojumiem un citiem pašu ieņēmumiem, lai nodrošinātu profesionālās izglītības iestāžu mācību procesu;
* palielināti izdevumi 0,2 milj. *euro* apmērā 2023. gadam, palielinot ieņēmumus no maksas pakalpojumiem un citiem pašu ieņēmumiem, lai nodrošinātu ministrijas ēkas uzturēšanas izdevumu apmaksu;
* palielināti izdevumi 0,2 milj. *euro* apmērā 2023. gadam, palielinot ieņēmumus no maksas pakalpojumiem un citiem pašu ieņēmumiem, lai nodrošinātu Izglītības un zinātnes ministrijas amatpersonu (darbinieku) pabalstus līdz 50 procentiem no mēnešalgas;
* samazināts finansējums 0,7 milj. *euro* apmērā 2025. gadam Latvijas Olimpiskās komitejas valsts galvoto aizdevumu atmaksai atbilstoši ilgtermiņa saistībās paredzētajam u.c.;

**Zemkopības ministrijai** palielināti izdevumi 0,8 milj. *euro* apmērā 2023. gadam, 0,08 milj. *euro* apmērā 2024. gadam un 0,05 milj. *euro* apmērā 2025. gadam, tajā skaitā:

* palielināti izdevumi 0,4 milj. *euro* apmērā 2023. gadam, veicot izmaiņas Pārtikas veterināra dienesta maksas pakalpojumu un citu pašu ieņēmumos, kā arī maksas pakalpojumu un citu pašu ieņēmumu naudas līdzekļu atlikumos, tai skaitā Twinning projektu īstenošanai;
* palielināti izdevumi 0,2 milj. *euro* apmērā 2023., 2024. un 2025. gadam ik gadu, lai nodrošinātu finansējumu ūdensnoteku uzturēšanas izdevumiem veiktajiem kapitālajiem ieguldījumiem;
* palielināti izdevumi 0,3 milj. *euro* apmērā 2023. gadam Twinning projektu īstenošanai, veicot izmaiņas Valsts augu aizsardzības dienesta maksas pakalpojumu un citu pašu ieņēmumos, kā arī maksas pakalpojumu un citu pašu ieņēmumu naudas līdzekļu atlikumos;
* samazināti izdevumi 0,2 milj. *euro* apmērā 2023., 2024. un 2025. gadam ik gadu, veicot izmaiņas maksas pakalpojumu un citu pašu ieņēmumu atlikumos Valsts meža dienestam;
* palielināti izdevumi 0,04 milj. *euro* apmērā 2023., 2024. un 2025. gadam ik gadu parlamentārā sekretāra atlīdzības pieauguma nodrošināšanai atbilstoši Valsts un pašvaldību institūciju amatpersonu un darbinieku atlīdzības likuma 6.pantā noteiktajam u.c.;

**Satiksmes ministrijai** palielināti izdevumi 3,9 milj. *euro* apmērā 2023. gadam 6,6 milj. *euro* apmērā 2024. gadam un samazināti izdevumi 31,6 milj. *euro* apmērā 2025. gadam, tajā skaitā:

* palielināti izdevumi 7,2 milj. *euro* apmērā 2023., 2024. un 2025. gadam ik gadu saistībā ar akcīzes nodokļa naftas produktiem pārpildi 2021. gadā atbilstoši likuma “Par autoceļiem” Pārejas noteikumu 23. punkta 1. apakšpunktam;
* palielināti izdevumi 0,09 milj. *euro* apmērā 2024. gadam un samazināti izdevumi 0,09 milj. *euro* apmērā 2025. gadam atlīdzībai, veicot izmaiņas maksas pakalpojumu un citu pašu ieņēmumu atlikumos;
* palielināti izdevumi 0,04 milj. *euro* apmērā 2023., 2024. un 2025. gadam ik gadu parlamentārā sekretāra atlīdzības pieauguma nodrošināšanai atbilstoši Valsts un pašvaldību institūciju amatpersonu un darbinieku atlīdzības likuma 6.pantā noteiktajam;
* samazināti izdevumi 38,0 milj. *euro* apmērā 2025. gadam jauno elektrovilcienu projekta īstenošanai;
* samazināti izdevumi 3,3 milj. *euro* apmērā 2023. gadam un 0,8 milj. *euro* apmērā 2024. un 2025. gadam ik gadu Ķekavas apvedceļa projekta īstenošanai u.c.;

**Labklājības ministrijai** palielināti izdevumi 45,9 milj. *euro* apmērā 2023. gadam, 36,4 milj. *euro* apmērā 2024. gadam un 49,8 milj. *euro* apmērā 2025. gadam, tajā skaitā:

* palielināti izdevumi 24,2 milj. *euro* apmērā 2023. gadam, 18,5 milj. *euro* apmērā 2024. gadam un 13,8 milj. *euro* apmērā 2025. gadam piemaksām pie vecuma pensijas un piemaksām pie invaliditātes pensijas;
* palielināti izdevumi 14,9 milj. *euro* apmērā 2023. gadam, 11,7 milj. *euro* apmērā 2024. gadam un 19,4 milj. *euro* apmērā 2025. gadam izdienas pensijas, apbedīšanas pabalsta un pabalsta izdienas pensijas saņēmēja nāves gadījumā pārdzīvojušajam laulātajam izmaksām;
* palielināti izdevumi 6,5 milj. *euro* apmērā 2023. gadam, 5,4 milj. *euro* apmērā 2024. gadam un 14,1 milj. *euro* apmērā 2025. gadam valsts iemaksām uz sociālās apdrošināšanas speciālo budžetu;
* palielināti izdevumi 1,6 milj. *euro* apmērā 2023., 2024. un 2025. gadam ik gadu, lai segtu ar maksas pakalpojumu sniegšanu saistītos izdevumus;
* palielināti izdevumi 0,05 milj. *euro* apmērā 2023., 2024. un 2025. gadam ik gadu, lai nodrošinātu Nodarbinātības valsts aģentūras īstenotā projekta “Darbaspēka piedāvājuma un pieprasījuma prognozēšanas un monitoringa sistēmas izveide” ietvaros izveidotās Bezdarbnieku uzskaites un reģistrēto vakanču informācijas sistēmas darbības uzturēšanu;
* palielināti izdevumi 0,04 milj. *euro* apmērā 2023., 2024. un 2025. gadam ik gadu parlamentārā sekretāra atlīdzības pieauguma nodrošināšanai atbilstoši Valsts un pašvaldību institūciju amatpersonu un darbinieku atlīdzības likuma 6. pantā noteiktajam;
* samazināti izdevumi 1,3 milj. *euro* apmērā 2023. gadam, 1,0 milj. *euro* apmērā 2024. gadam un palielināti izdevumi 0,7 milj. *euro* apmērā 2025. gadam valsts sociālo pabalstu izmaksām u.c.;

**Tieslietu ministrijai** palielināti izdevumi 17,3 milj. *euro* apmērā 2023. gadam, 15,3 milj. *euro* apmērā 2024. gadam un samazināti izdevumi 79,3 milj. *euro* apmērā 2025. gadam, tajā skaitā:

* palielināti izdevumi 5,4 milj. *euro* apmērā 2023., 2024. un 2025. gadam ik gadu, lai nodrošinātu tiesnešu atalgojuma palielināšanu atbilstoši Valsts un pašvaldību institūciju amatpersonu un darbinieku atlīdzības likuma 6.1 pantam un pamatojoties uz Valsts kancelejas publiskoto informāciju par vēlēto amatpersonu un Saeimas iecelto amatpersonu mēnešalgas apmēru tiesnešu atlīdzības pieauguma nodrošināšanai atbilstoši Valsts un pašvaldību institūciju amatpersonu un darbinieku atlīdzības likuma 6.¹ pantā noteiktajam un pamatojoties uz Valsts kancelejas publiskoto informāciju par vēlēto amatpersonu un Saeimas iecelto amatpersonu mēnešalgas apmēru 2023. gadā;
* palielināti izdevumi 4,4 milj. *euro* apmērā 2023., 2024. un 2025. gadam ik gadu saskaņā ar Ministru kabineta 2022. gada 14. jūnija sēdes prot. Nr. 32, 1. §;
* palielināti izdevumi 3,5 milj. *euro* apmērā 2023., 2024. un 2025. gadam ik gadu, lai nodrošinātu atlīdzības palielināšanu Tieslietu ministrijas institūcijās nodarbinātajiem, kas nodrošina valsts iekšējās drošības stiprināšanas pasākumu īstenošanu;
* palielināti izdevumi 2,0 milj. *euro* apmērā 2023. gadam, 1,1 milj. *euro* apmērā 2024. gadam un 1,4 milj. *euro* 2025. gadam, lai nodrošinātu vienreizējās investīcijas iekšējās drošības stiprināšanas pasākumu īstenošanai saistībā ar plaša mēroga Krievijas militāro agresiju pret Ukrainu un pieaugošiem ģeopolitiskiem riskiem;
* palielināti izdevumi 0,9 milj. *euro* apmērā 2023. gadam, 0,07 milj. *euro* apmērā 2024. gadam un 0,07 milj. *euro* 2025. gadam, lai nodrošinātu nevalstisko organizāciju sektora lielāku caurskatāmību, vienlaikus radot iespēju korekti monitorēt sektora noziedzīgi iegūtu līdzekļu legalizācijas un terorisma un proliferācijas finansēšanas riskus un, lai nodrošinātu Uzņēmumu reģistra reģistru modernizāciju, pilnveidojot uz risku novērtējumu balstīto pieeju attiecībā uz patiesā labuma guvēja informācijas pārbaudi reģistrācijas procesā;
* palielināti izdevumi 0,5 milj. *euro* apmērā 2023., 2024. un 2025. gadam ik gadu, lai nodrošinātu maksas pakalpojumu veikšanai nepieciešamās preces un pakalpojumus;
* samazināti izdevumi 90,2 milj. *euro* apmērā 2025. gadam ilgtermiņa saistību pasākumam “Jauna cietuma būvniecība Liepājā”;
* samazināti izdevumi 4,6 milj. *euro* apmērā 2025. gadam saskaņā ar Valsts un pašvaldību institūciju amatpersonu un darbinieku atlīdzības likuma 25. panta 4. daļā noteikto, lai nodrošinātu izdienas pabalstu izmaksu Ieslodzījuma vietu pārvaldes amatpersonām ar speciālo dienesta pakāpi pēc katriem pieciem nepārtrauktas izdienas gadiem u.c.;

**Vides aizsardzības un reģionālās attīstības ministrijai** palielināti izdevumi 5,8 milj. *euro* apmērā 2023. gadam, 0,8 milj. *euro* apmērā 2024. gadam un 0,7 milj. *euro* apmērā 2025. gadam, tajā skaitā:

* palielināti izdevumi 5,0 milj. *euro* apmērā 2023. gadam atbilstoši apstiprināto projektu naudas plūsmu prognozēm Emisijas kvotu izsolīšanas instrumenta projektu konkursa “Siltumnīcefekta gāzu emisijas samazināšana transporta sektorā – atbalsts bezemisiju un mazemisiju transportlīdzekļu iegādei” ietvaros;
* palielināti izdevumi 0,6 milj. *euro* apmērā 2023., 2024. un 2025. gadam ik gadu, lai nodrošinātu finansējumu Emisijas kvotu izsolīšanas instrumenta administratīvo izmaksu segšanai atbilstoši likuma “Par piesārņojumu” 32.² pantā paredzētajam;
* palielināti izdevumi 0,09 milj. *euro* apmērā 2023. gadam, 0,11 milj. *euro* apmērā 2024. gadam un samazināti izdevumi 0,005 milj. *euro* apmērā 2025. gadam iemaksām starptautiskajās organizācijās;
* palielināti izdevumi 0,04 milj. *euro* apmērā 2023., 2024. un 2025. gadam ik gadu parlamentārā sekretāra atlīdzības pieauguma nodrošināšanai atbilstoši Valsts un pašvaldību institūciju amatpersonu un darbinieku atlīdzības likuma 6.pantā noteiktajam;
* palielināti izdevumi 0,05 milj. *euro* apmērā 2023., 2024. un 2025. gadam ik gadu projekta “Ķemeru nacionālā parka hidroloģiskā režīma atjaunošana” un projekta “Saskaņota dabas teritoriju apsaimniekošana Igaunijas un Latvijas pierobežā (Zaļais koridors)” rezultātu uzturēšanai u.c.;

**Kultūras ministrijai** palielināti izdevumi 3,5 milj. *euro* apmērā 2023. gadam, 2,9 milj. *euro* apmērā 2024.gadam un 4,9 milj. *euro* apmērā 2025. gadam, tajā skaitā:

* palielināti izdevumi 3,5 milj. *euro* apmērā 2024. gadam nacionālās koncertzāles projekta īstenošanai;
* palielināti izdevumi 2,8 milj. *euro* apmērā 2023. gadam un samazināti izdevumi 0,1 milj. *euro* apmērā 2024. un 2025. gadam ik gadu maksas pakalpojumu un citu pašu ieņēmumu izmaiņu rezultātā saistībā ar Vispārējo dziesmu un deju svētku norisi 2023.gadā un muzeja apmeklētāju skaita prognozētajām izmaiņām;
* 0,4 milj. *euro* apmērā 2023., 2024. un 2025. gadam ik gadu Padomju okupācijas upuru piemiņas memoriāla kompleksa uzturēšanas izdevumu segšanai;
* palielināti izdevumi 0,1 milj. *euro* apmērā 2023. gadam ēkas Rīgā, Miera ielā 58A nomas maksas segšanai;
* palielināti izdevumi 0,1 milj. *euro* apmērā 2023., 2024. un 2025. gadam ik gadu Tieslietu ministrijas transfertam, lai Latvijas Nacionālais arhīvs varētu nodrošināt maksātnespējas procesu administratoru nodoto juridisko personu maksātnespējas lietu glabāšanu
* palielināti izdevumi 0,09 milj. *euro* apmērā 2023. gadam transfertam Sabiedrības integrācijas fondam, lai Latvijas Nacionālā bibliotēka nodrošinātu bibliotekāru un pedagogu medijpratības apmācības;
* palielināti izdevumi 0,02 milj. *euro* apmērā 2023. gadam, samazināti izdevumi 0,9 milj. *euro* apmērā 2024. gadam un palielināti izdevumi 3,7 milj. *euro* apmērā 2025. gadam transfertam Sabiedrības integrācijas fondam mediju programmu nodrošināšanai u.c.;

**Valsts kontrolei** palielināti izdevumi 0,05 milj. *euro* apmērā 2023., 2024. un 2025. gadam ik gadu Valsts kontroliera un Valsts kontroles padomes locekļu atlīdzības pieauguma nodrošināšanai atbilstoši Valsts un pašvaldību institūciju amatpersonu un darbinieku atlīdzības likuma 6.panta noteiktajam;

**Augstākajai tiesai** palielināti izdevumi 0,5 milj. *euro* apmērā 2023., 2024. un 2025. gadam ik gadu, tajā skaitā:

* palielināti izdevumi 0,5 milj. *euro* apmērā 2023., 2024. un 2025. gadam ik gadu, lai nodrošinātu tiesnešu atalgojuma palielināšanu atbilstoši Valsts un pašvaldību institūciju amatpersonu un darbinieku atlīdzības likuma 6.1 pantam un pamatojoties uz Valsts kancelejas publiskoto informāciju par vēlēto amatpersonu un Saeimas iecelto amatpersonu mēnešalgas apmēru;
* samazināti izdevumi 0,05 milj. *euro* apmērā 2025. gadam 2022. gada prioritārajam pasākumam “Sabiedrības informēšana un izglītošana”;

**Veselības ministrijai** palielināti izdevumi 17,9 milj. *euro* apmērā 2023. gadam, 10,3 milj. *euro* apmērā 2024. gadam un samazināti izdevumi 10,3 milj. *euro* apmērā 2025. gadam, tajā skaitā:

* palielināti izdevumi 10,1 milj. *euro* apmērā 2023., 2024. un 2025. gadam ik gadu, lai nodrošinātu LR Senāta 2021. gada 22. marta sprieduma administratīvajā lietā Nr.A420143317 izpildi (pievienotās vērtības nodokļa likmes pieaugumam);
* palielināti izdevumi 7,0 milj. *euro* apmērā 2023. gadam, palielinot ieņēmumus no maksas pakalpojumiem un citu pašu ieņēmumu atbilstoši Nacionālā veselības dienesta noslēgtajiem līgumiem par zāļu ražotāju līdzdalības maksājumiem kompensējamo zāļu sistēmas ietvaros;
* palielināti izdevumi 0,5 milj. *euro* apmērā 2023. gadam atlīdzību izmaksām 2023. gada pirmajos četros mēnešos no Ārstniecības riska fonda par pacienta dzīvībai vai veselībai nodarīto kaitējumu izdevumu, finansēšanai novirzot maksas pakalpojumu un citu pašu ieņēmumu naudas līdzekļu atlikumu;
* palielināti izdevumi 0,2 milj. *euro* apmērā 2023. gadam Nacionālā veselības dienesta amatpersonu (darbinieku) novērtēšanas prēmiju izmaksām, izdevumu finansēšanai novirzot maksas pakalpojumu un citu pašu ieņēmumu naudas līdzekļu atlikumu;
* palielināti izdevumi 0,04 milj. *euro* apmērā 2023., 2024. un 2025. gadam ik gadu parlamentārā sekretāra atlīdzības pieauguma nodrošināšanai atbilstoši Valsts un pašvaldību institūciju amatpersonu un darbinieku atlīdzības likuma 6.pantā noteiktajam u.c.;

**Satversmes tiesai** palielināti izdevumi 0,05 milj. *euro* apmērā 2023., 2024. un 2025. gadam ik gadu, tajā skaitā:

* palielināti izdevumi 0,1 milj. *euro* apmērā 2023., 2024. un 2025. gadam ik gadu, lai nodrošinātu tiesnešu atalgojuma palielināšanu atbilstoši Valsts un pašvaldību institūciju amatpersonu un darbinieku atlīdzības likuma 6.1 pantam un pamatojoties uz Valsts kancelejas publiskoto informāciju par vēlēto amatpersonu un Saeimas iecelto amatpersonu mēnešalgas apmēru;
* samazināti izdevumi 0,07 milj. *euro* apmērā 2023., 2024. un 2025. gadam ik gadu 2020.gada prioritārajam pasākumam “Satversmes tiesas autoparka atjaunošana”;

**Prokuratūrai** palielināti izdevumi 4,1 milj. *euro* apmērā 2023. un 2024. gadam ik gadu un 6,0 milj. *euro* apmērā 2025. gadam, lai nodrošinātu prokuroru atalgojuma palielināšanu atbilstoši Valsts un pašvaldību institūciju amatpersonu un darbinieku atlīdzības likuma 6.1 pantam un pamatojoties uz Valsts kancelejas publiskoto informāciju par vēlēto amatpersonu un Saeimas iecelto amatpersonu mēnešalgas apmēru;

**Centrālajai vēlēšanu komisijai** palielināti izdevumi 0,1 milj. *euro* apmērā 2023. gadam, 0,2 milj. *euro* apmērā 2024. gadam un samazināti izdevumi 3,5 milj. *euro* apmērā 2025. gadam, tajā skaitā:

* palielināti izdevumi 1,1 milj. *euro* apmērā 2025. gadam Pašvaldību vēlēšanu nodrošināšanai 2025. gadā;
* palielināti izdevumi 0,01 milj. *euro* apmērā 2023., 2024. un 2025. gadam ik gadu Centrālās vēlēšanu komisijas locekļu atlīdzības pieauguma nodrošināšanai atbilstoši Valsts un pašvaldību institūciju amatpersonu un darbinieku atlīdzības likuma 4.panta otrajā daļā un 6.panta otrajā daļā noteiktajam;
* palielināti izdevumi 0,1 milj. *euro* apmērā 2023. gadam un 0,2 milj. *euro* apmērā 2024. un 2025. gadam ik gadu prioritārā pasākuma ietvaros izveidotās Vēlēšanu vadības sistēmas bāzes un pašvaldību moduļu uzturēšanai;
* samazināti izdevumi 4,8 milj. *euro* apmērā 2025. gadam Eiropas Parlamenta vēlēšanu nodrošināšanai 2024. gadā;

**Sabiedriskajiem elektroniskajiem plašsaziņas līdzekļiem** palielināti izdevumi 0,5 milj. *euro* apmērā 2023. gadam, 1,0 milj. *euro* apmērā 2024. gadam un 0,3 milj. *euro* apmērā 2025. gadam, tajā skaitā:

* palielināti izdevumi 0,5 milj. *euro* apmērā 2023., 2024. un 2025. gadam ik gadu, lai nodrošinātu finansējumu sabiedriskā pasūtījuma izveides un izpildes kapacitātes stiprināšanu;
* palielināti izdevumi 0,5 milj. *euro* apmērā 2024. un 2025. gadam ik gadu Eiropas parlamenta vēlēšanu atspoguļošanai atbilstoši Priekšvēlēšanu aģitācijas likuma 10.panta pirmajai daļai;
* palielināti izdevumi 0,02 milj. *euro* apmērā 2023., 2024. un 2025. gadam ik gadu, lai nodrošinātu atalgojuma palielināšanu atbilstoši Valsts un pašvaldību institūciju amatpersonu un darbinieku atlīdzības likuma 6. panta otrajā daļā noteiktajam;
* samazināti izdevumi 0,7 milj. *euro* apmērā 2025. gadam kompleksās transformatoru apakšstacijas rekonstrukcijai un dīzeļģeneratora uzstādīšanai;

**Radio un televīzijas regulatoram** palielināti izdevumi 0,03 milj. *euro* apmērā 2023., 2024. un 2025. gadam ik gadu, lai nodrošinātu atalgojuma palielināšanu atbilstoši Valsts un pašvaldību institūciju amatpersonu un darbinieku atlīdzības likuma 6. panta otrajā daļā noteiktajam;

**Gadskārtējā valsts budžeta izpildes procesā pārdalāmajam finansējumam** palielināti izdevumi 584,1 milj. *euro* apmērā 2023. gadam, samazināti izdevumi 24,3 milj. *euro* apmērā 2024. un 2025. gadam ik gadu, tajā skaitā:

* palielināti izdevumi 621,6 milj. *euro* apmērā 2023. gadam likumprojekta “Grozījumi Energoresursu cenu ārkārtēja pieauguma samazinājuma pasākumu likumā” normu īstenošanai;
* samazināti izdevumi 19,3 milj. *euro* apmērā 2023. gadam, 6,0 milj. *euro* apmērā 2024. gadam un 6,5 milj. *euro* apmērā 2025. gadam, pārdalot finansējumu Iekšlietu ministrijai Latvijas Republikas – Baltkrievijas Republikas valsts robežas un infrastruktūras izbūvei uz valsts sauszemes robežas gar Latvijas Republikas – Baltkrievijas Republikas un Latvijas Republikas – Krievijas Federācijas valsts robežu;
* samazināti izdevumi 10,1 milj. *euro* apmērā 2023., 2024. un 2025. gadam ik gadu, pārdalot finansējumu Veselības ministrijai, lai nodrošinātu Latvijas Republikas Senāta 2021. gada 22. marta sprieduma administratīvajā lietā Nr. A420143317;
* samazināti izdevumu 6,4 milj. *euro* apmērā 2023. gadam un 6,9 milj. *euro* apmērā 2024. un 2025. gadam ik gadu, pārdalot finansējumu resoriem, ievēlēto, apstiprināto un iecelto amatpersonu atlīdzību nodrošināšanai;
* samazināti izdevumi 1,2 milj. *euro* apmērā 2023. gadam un 0,3 milj. *euro* apmērā 2024. un 2025. gadam ik gadu, pārdalot finansējumu Finanšu ministrijai un Tieslietu ministrijai, noziedzīgi iegūtu līdzekļu legalizācijas un terorisma finansēšanas novēršanai;
* samazināti izdevumi 0,5 milj. *euro* apmērā 2023., 2024. un 2025. gadam ik gadu, pārdalot finansējumu budžeta resoram “46. Sabiedriskie elektroniskie plašsaziņas līdzekļi”, lai nodrošinātu sabiedrisko elektronisko plašsaziņas līdzekļu kapacitātes stiprināšanu u.c.

Bez tam veiktas arī citas korekcijas saskaņā ar noteikumu Nr. 867 nosacījumiem.

**Izdevumi Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai** **2023. gadam** paredzēti **2 066,5** milj. *euro* apmērā, **2024. gadam 2 123,5** milj. *euro* apmērā un **2025. gadam 2 088,6** milj. *euro* apmērā. Salīdzinājumā ar ietvaru 2023. gadam izdevumi palielināti 22,8 milj. *euro* apmērā, 2024. gadam izdevumi palielināti 36,1 milj. *euro* apmērā un 2025. gadam izdevumi palielināti 1,2 milj. *euro* apmērā (sk. attēlu Nr. 3).

*3.attēls* **Izdevumi ES politiku īstenošanai 2023., 2024. un 2025. gadam**,  
milj. *euro*

\* 2023. un 2024. gadam aprēķināta, pamatojoties uz likumā “Par vidēja termiņa budžeta ietvaru 2022., 2023. un 2024. gadam” noteikto maksimāli pieļaujamo izdevumu apjomu (ietvaru) attiecīgajam gadam, 2025. gadam – pamatojoties uz 2024. gadam apstiprināto ietvaru

Izmaiņas **izdevumiem Eiropas Savienības politiku īstenošanai** galvenokārt veido:

* palielināti izdevumi, kas tiek segti no ārvalstu finanšu palīdzības līdzekļu atlikumiem 11,5 milj. *euro* apmērā 2023. gadam, 0,2 milj. *euro* apmērā 2024. gadam un samazināti izdevumi 0,2 milj. *euro* apmērā 2025. gadam;
* ministriju budžetos saņemtie ārvalstu finanšu palīdzības līdzekļi un atbilstoši izdevumi palielināti 16,6 milj. *euro* apmērā 2023. gadam un 36,6 milj. *euro* apmērā 2024. gadam un 2,2 milj. *euro* apmērā 2025. gadam;
* veikta līdzekļu pārdale no budžeta resora “74.Gadskārtējā valsts budžeta izpildes procesā pārdalāmais finansējums” programmas 80.00.00 “Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” (turpmāk – 80.00.00 programma) uz ministriju budžetiem jau uzsākto Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu, kā arī emisijas kvotu izsolīšanas instrumenta projektu īstenošanai 710,9 milj. *euro* apmērā 2023. gadam, 460,8 milj. *euro* apmērā 2024. gadam un 247,0 milj. *euro* apmērā 2025. gadam;
* no pašvaldību budžetu un valsts budžeta daļēji finansēto atvasināto publisko personu un budžeta nefinansēto iestāžu transfertiem palielināti izdevumi 0,2 milj. *euro* apmērā 2023. gadam un samazināti izdevumi 0,2 milj. *euro* apmērā 2025. gadam.

Valsts speciālā budžeta bāze

Saskaņā ar noteikumiem Nr. 867 valsts speciālā budžeta bāze 2023. un 2024. gadam aprēķināta, pamatojoties uz ietvaru attiecīgajam gadam, bet 2025. gadam – pamatojoties uz ietvaru 2024. gadam, kā arī ņemot vērā:

1. prognozes 2023., 2024. un 2025. gadam par:

1.1. valsts sociālās apdrošināšanas iemaksām sadalījumā pa mēnešiem;

1.2. tautsaimniecībā nodarbināto mēneša vidējo bruto darba samaksu *euro*, tās pieaugumu faktiskajās un salīdzināmajās cenās procentos salīdzinājumā ar iepriekšējo periodu;

1.3. darba tirgus rādītājiem (nodarbinātību, darba meklētāju īpatsvaru procentos no ekonomiski aktīvajiem iedzīvotājiem, reģistrēto bezdarba līmeni procentos no ekonomiski aktīvajiem iedzīvotājiem);

1.4. patēriņa cenu indeksu pa mēnešiem, norādot patēriņa cenu indeksu salīdzinājumā ar iepriekšējo mēnesi, patēriņa cenu indeksu salīdzinājumā ar iepriekšējā gada attiecīgo mēnesi un patēriņa cenu indeksu par gadu salīdzinājumā ar iepriekšējo gadu;

2. speciālā budžeta naudas līdzekļu atlikumu (uz 2023., 2024. un 2025. gada 1.janvāri);

3. izmaiņas valsts budžeta ilgtermiņa saistībās normatīvajos aktos budžeta un finanšu vadības jomā noteiktajos gadījumos, tai skaitā valsts budžeta ilgtermiņa saistībās procentu izdevumiem, kārtējiem maksājumiem Eiropas Savienības budžetā un starptautiskai sadarbībai, Eiropas Savienības politiku instrumentu un pārējās ārvalstu finanšu palīdzības līdzekļu finansēto vai līdzfinansēto projektu un pasākumu īstenošanai atbilstoši precizētajiem darba grafikiem un naudas plūsmām;

4. izmaiņas nenodokļu ieņēmumos un valsts speciālā budžeta saņemtajos transfertos no valsts pamatbudžeta un tiem atbilstošajos izdevumos;

5. izmaiņas izdevumos saistībā ar sociālās apdrošināšanas pakalpojumu saņēmēju skaita un vidējā apmēra prognozēm;

6. izmaiņas starp izdevumu kodiem atbilstoši ekonomiskajām kategorijām, ievērojot šādus nosacījumus:

6.1. nav pieļaujama pārdale no procentu izdevumiem, izdevumiem starptautiskajai sadarbībai un izdevumiem sociālajiem pabalstiem uz citiem izdevumiem;

6.2. nav pieļaujama pārdale uz izdevumiem atlīdzībai valsts speciālā budžeta daļā valsts pamatfunkciju īstenošanai, izņemot gadījumus, ja pirms valsts speciālā budžeta bāzes aprēķinu veikšanas ir ticis pieņemts atsevišķs Ministru kabineta lēmums.

**Valsts speciālā budžeta bāzes izdevumi** (sk. 1. un 4. pielikumu) **2023. gadam** aprēķināti **4 053,9** milj. *euro* apmērā, **2024. gadam 4 220,9** milj. *euro* apmērā un **2025. gadam** **4 446,1** milj. *euro* apmērā. Salīdzinājumā ar attiecīgā gada ietvaru 2023. gadam izdevumi palielināti 515,8 milj. *euro* apmērā, 2024. gadam izdevumi palielināti 453,2 milj. *euro* apmērā. 2025. gadamizdevumi salīdzinājumā ar ietvaru 2024. gadam palielināti 678,4 milj. *euro* apmērā (sk. attēlu Nr. 4).

*4.attēls* **Valsts speciālā budžeta bāzes izdevumi 2023., 2024. un 2025. gadam**, milj. *euro*

\* 2023. un 2024.gadam aprēķināta, pamatojoties uz likumā “Par vidēja termiņa budžeta ietvaru 2022., 2023. un 2024.gadam” noteikto maksimāli pieļaujamo izdevumu apjomu (ietvaru) attiecīgajam gadam, 2025.gadam – pamatojoties uz 2024.gadam apstiprināto ietvaru

Izdevumu izmaiņas 2023., 2024. un 2025. gadam galvenokārt veido, jo:

* palielināti izdevumi vecuma pensijas izmaksām 383,2 milj. *euro* apmērā 2023. gadam, 327,9 milj. *euro* apmērā 2024. gadam un 484,6 milj. *euro* apmērā 2025. gadam;
* palielināti izdevumi slimības pabalsta izmaksām 41,6 milj. *euro* apmērā 2023. gadam, 28,0 milj. *euro* apmērā 2024. gadam un 40,6 milj. *euro* apmērā 2025. gadam;
* palielināti izdevumi bezdarbnieka pabalsta izmaksām 36,6 milj. *euro* apmērā 2023. gadam, 40,0 milj. *euro* apmērā 2024. gadam un 46,1 milj. *euro* apmērā 2025. gadam;
* palielināti izdevumi invaliditātes pensijas izmaksām 26,4 milj. *euro* apmērā 2023. gadam, 26,6 milj. *euro* apmērā 2024. gadam un 45,1 milj. *euro* apmērā 2025. gadam;
* palielināti izdevumi atlīdzības par darbspēju zaudējumu izmaksām 9,1 milj. *euro* apmērā 2023. gadam, 10,0 milj. *euro* apmērā 2024. gadam un 20,8 milj. *euro* apmērā 2025. gadam;
* palielināti izdevumi pensijas apgādnieka zaudējuma gadījumā izmaksām 7,6 milj. *euro* apmērā 2023. gadam, 7,4 milj. *euro* apmērā 2024. gadam un 10,2 milj. *euro* apmērā 2025. gadam;
* palielināti izdevumi apbedīšanas pabalsta izmaksām 3,4 milj. *euro* apmērā 2023. gadam, 2,9 milj. *euro* apmērā 2024. gadam un 5,0 milj. *euro* apmērā 2025. gadam;
* palielināti izdevumi maternitātes pabalsta izmaksām 2,8 milj. *euro* apmērā 2023. gadam, 3,0 milj. *euro* apmērā 2024. gadam un 6,8 milj. *euro* apmērā 2025. gadam;
* palielināti izdevumi pabalsta pensijas saņēmēja nāves gadījumā pārdzīvojušam laulātajam izmaksām 2,6 milj. *euro* apmērā 2023. gadam, 2,4 milj. *euro* apmērā 2024. gadam un 3,7 milj. *euro* apmērā 2025. gadam;
* palielināti izdevumi paternitātes pabalsta izmaksām 2,2 milj. *euro* apmērā 2023. gadam, 2,3 milj. *euro* apmērā 2024. gadam un 2,9 milj. *euro* apmērā 2025. gadam, tai skaitā saistībā ar 2022. gada 16.jūnijā pieņemto likumu “Grozījumi likumā “Par maternitātes un slimības apdrošināšanu””, kas paredz paternitātes pabalstu izmaksāt par 10 darba dienām;
* samazināti izdevumi vecāku pabalsta izmaksām 0,1 milj. *euro* apmērā 2023. gadam, savukārt izdevumi palielināti 2,3 milj. *euro* apmērā 2024. gadam un 11,5 milj. *euro* apmērā 2025. gadam;
* samazināti izdevumi pārmaksāto valsts sociālās apdrošināšanas obligāto iemaksu atmaksām 2023., 2024. un 2025. gadam ik gadu 0,1 milj. *euro* apmērā;
* samazināti izdevumi kaitējuma atlīdzībām Černobiļas AES avārijas rezultātā cietušajām personām 2023. un 2024. gadam ik gadu 0,3 milj. *euro* apmērā un palielināti izdevumi 0,1 milj. *euro* apmērā 2025. gadam u.c..

Izdevumu izmaiņas ir saistībā ar pabalstu, atlīdzību un pensiju saņēmēju skaita un vidējo apmēru mēnesī (tajā skaitā saistībā ar pensiju indeksāciju) prognozētajām izmaiņām.

Informatīvā ziņojuma 5. pielikumā pievienota informācija par valsts budžeta bāzes izdevumos 2023., 2024. un 2025. gadam neiekļauto ministriju iesniegto pasākumu sarakstu, tajā skaitā pamatfunkciju īstenošanai un ES politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai.

**Papildu priekšlikumi bāzes izdevumu precizēšanai**

**Izdevumi naftas produktu rezervju uzturēšanai**

Atbilstoši Ministru kabineta 2022. gada 8. februāra noteikumos Nr. 98 “Grozījumi Ministru kabineta 2011. gada 12. aprīļa noteikumos Nr. 286 “Kārtība, kādā komersanti nodrošina un sniedz drošības rezervju pakalpojumu valsts naftas produktu drošības rezervju izveidei noteiktā apjomā”” paredzētajam, sākot ar 2023. gadu Latvijas teritorijā jāuzglabā vismaz 75% no nepieciešamā naftas produktu drošības rezervju apjoma. Attiecīgi 2023. gadā ir plānojams naftas produktu drošības rezervju apjoma palielinājums par 4,7%, kā arī plānojams palielinājums rezervju uzglabāšanas pakalpojuma izmaksās par vienu tonnu.

Ievērojot iepriekš minēto, Ekonomikas ministrija ar š.g. 17. augusta vēstuli Nr.5.1.3/2022/5101N “Par ieņēmumu prognozēm” ir iesniegusi priekšlikumu palielināt valsts pamatbudžeta prognozējamos ieņēmumus valsts budžetā no valsts nodevas par naftas produktu drošības rezervju uzturēšanu 2023. gadā 19 648 548 *euro*, 2024. gadā 16 792 473 *euro* un 2025.gadā 13 310 979 *euro* apmērā un pievienotās vērtības nodokļa 2023. gadā 4 192 346 *euro*, 2024. gadā 3 592 570 *euro* un 2025. gadā 2 861 456 *euro* apmērā, kā arī ar š.g. 1. septembra vēstuli Nr.5.1.3/2022/5413N “Par valsts pamatbudžeta bāzes izdevumiem 2023.-2025. gadam” priekšlikumu attiecīgi palielināt dotāciju no vispārējiem ieņēmumiem un izdevumus budžeta apakšprogrammā 29.01.00 “Naftas produktu rezervju uzturēšana” 2023. gadā 23 840 894 *euro*, 2024. gadā 20 385 043 *euro* un 2025. gadā 16 172 435 *euro* apmērā naftas produktu rezervju uzturēšanai.

Lai nodrošinātu nepieciešamo finansējumu Ekonomikas ministrijas budžetā Ministru kabineta 2022. gada 8. februāra noteikumos Nr. 98 “Grozījumi Ministru kabineta 2011. gada 12. aprīļa noteikumos Nr. 286 “Kārtība, kādā komersanti nodrošina un sniedz drošības rezervju pakalpojumu valsts naftas produktu drošības rezervju izveidei noteiktā apjomā”” paredzētā naftas produktu rezervju apjoma uzglabāšanai, Ministru kabineta sēdes protokollēmumā ir iekļauts punkts, kas paredz atbalstīt valsts pamatbudžeta prognozējamo ieņēmumu palielināšanu no valsts nodevas par naftas produktu drošības rezervju uzturēšanu un pievienotās vērtības nodokļa un attiecīgi dotācijas no vispārējiem ieņēmumiem un izdevumu palielināšanu Ekonomikas ministrija budžeta apakšprogrammā 29.01.00 “Naftas produktu rezervju uzturēšana”.

**Izdevumi pedagogu darba samaksas palielināšanai**

2022. gada 17. septembra Ministru kabineta sēdē (prot. Nr. 47, 1. §) tika izskatīts un pieņemts zināšanai Izglītības un zinātnes ministrijas sagatavotais Informatīvais ziņojums par pedagogu darba slodzes līdzsvarošanu un likmes paaugstināšanu un Ministru kabineta sēdes protokollēmuma 5. punktā tika noteikts, lai nodrošinātu papildu nepieciešamo finansējumu pedagogu darba samaksas palielināšanai un slodžu sabalansēšanai, Finanšu ministrijai, sagatavojot likumprojektu “Par valsts budžetu 2023. gadam” un likumprojektu “Par vidēja termiņa budžeta ietvaru 2023., 2024. un 2025. gadam” samazināt budžeta resorā “74. Gadskārtējā valsts budžeta izpildes procesā pārdalāmais finansējums” plānoto finansējumu 2023. gadam par 59 176 924 *euro*, 2024. gadam un 2025. gadam – 60 256 516 *euro*, tajā skaitā  papildu prasību izpildei attiecībā uz pirmsskolas izglītības iestāžu pedagogu slodžu sabalansēšanu un interešu izglītības pedagogu darba samaksas palielināšanu  izmantot resora  budžeta programmā 11.00. “Demogrāfijas pasākumi” plānoto finansējumu. Vienlaikus šī protokollēmuma 7. punktā tika dots uzdevums Izglītības un zinātnes ministrijai līdz 2022. gada 1. decembrim iesniegt Ministru kabinetam atjaunotu fiskālās ietekmes aprēķinu, ievērojot 2022./2023. mācību gada izglītojamo skaita izmaiņas. Attiecīgi uz šo brīdi nav veiktas izmaiņas valsts pamatbudžeta budžeta bāzes izdevumu projektā 2023.- 2025. gadam. Tās tiks veiktas pēc tam, kad Ministru kabinetā būs izskatīta Izglītības un zinātnes ministrijas sagatavotā informācija ar precizētajiem fiskālās ietekmes aprēķiniem, nepārsniedzot 2022. gada 17. septembra Ministru kabineta sēdes protokollēmuma 5. punktā noteiktās summas.

**Izdevumi pārtikas drošības, dzīvnieku veselības un vides zinātniskā institūta “BIOR” nekustamā īpašuma Lejupes ielā 3, Rīgā, un ar to saistītās infrastruktūras attīstībai**

Zemkopības ministrija ar 2022. gada 16. septembra vēstuli 8-2e/1511/2022 informēja, ka atbilstoši Ministru kabineta 2019. gada 16. janvāra rīkojumam Nr.17 Pārtikas drošības, dzīvnieku veselības un vides zinātniskajam institūtam “BIOR” (turpmāk – BIOR) tika atļauts pārdot izsolē nekustamo īpašumu Daugavgrīvas ielā 8, Rīgā (nekustamā īpašuma kadastra Nr. 0100 061 0061). Izsole notika 2022.gadā, izsoles rezultāti ir apstiprināti 2022. gada 11. maijā, pirkuma līgums, nekustamā īpašuma nodošanas-pieņemšanas akts un nostiprinājuma lūgums tika parakstīti 2022. gada 10. jūnijā. Nekustamā īpašuma atsavināšanā iegūtie līdzekļi 1 256 337,44 *euro* apmērā, no kuriem Ministru kabineta 2011. gada 1. februāra noteikumu Nr. 109 “Kārtība, kādā atsavināma publiskas personas manta” 36. punktā noteiktajā kārtībā atskaitīti nekustamā īpašuma atsavināšanas izdevumi, tika iemaksāti valsts pamatbudžeta ieņēmumu kontā 2022. gada 28. jūnijā. Zemkopības ministrija iepriekš minētajā vēstulē informēja, ka nekustamā īpašuma atsavināšanas rezultātā iegūtie līdzekļi 1 256 337,44 *euro* būtu nepieciešami, lai nodrošinātu BIOR laboratoriju telpu atbilstību mūsdienu starptautiskajām prasībām un nodrošinātu BIOR kā kritiskās infrastruktūras objekta atbilstību Ministru kabineta 2021. gada 6. jūlija noteikumos Nr.508 “Kritiskās infrastruktūras, tajā skaitā Eiropas kritiskās infrastruktūras, apzināšanas, drošības pasākumu un darbības nepārtrauktības plānošanas un īstenošanas kārtība” noteiktajam. Vienlaikus jāņem vērā, ka 2022. gada 29. jūnijā stājās spēkā grozījumi Publiskas personas mantas atsavināšanas likuma 42. panta 24. daļā, kas nosaka citu kārtību atsavināšanas rezultātā iegūto līdzekļu piešķiršanai, attiecīgi ir nepieciešams risinājums, kā nodrošināt jau valsts budžetā ieskaitīto līdzekļu piešķiršanu BIOR nepieciešamās infrastruktūras attīstībai. Zemkopības ministrija norādīja, ka, lai varētu īstenot plānotos darbus, BIOR ir nepieciešams laiks iepirkumu organizēšanai saskaņā ar Publisko iepirkumu likumu, projektēšanas darbu veikšanai atbilstoši normatīvajiem aktiem un būvdarbiem, attiecīgi faktiski finansējums ir nepieciešams izmantošanai 2023.gada ietvaros. Attiecīgi Zemkopības ministrija attiecībā uz esošo situāciju izsaka priekšlikumu izvērtēt iespēju kā vienreizēju risinājumu nekustamā īpašuma atsavināšanas rezultātā iegūtos līdzekļus 1 256 337,44 *euro* apmērā, kas ieskaitīti valsts budžeta ieņēmumos 2022.gadā, valsts budžeta sagatavošanas procesā piešķirt 2023. gadā Zemkopības ministrijai (BIOR) nepieciešamās infrastruktūras attīstībai, kā arī apliecina, ka turpmākajos nekustamā īpašuma atsavināšanos procesos rūpīgi sekos līdzi aktuālajām normatīvo aktu prasībām.

Ņemot vērā minēto, Ministru kabineta sēdes protokollēmumā ir iekļauts punkts, kas paredz atbalstīt Zemkopības ministrijas priekšlikumu budžeta apakšprogrammā 20.02.00 “Riska zinātniskā novērtēšana un references laboratorijas funkciju veikšana dzīvnieku veselības, pārtikas un dzīvnieku barības jomā” palielināt dotāciju no vispārējiem ieņēmumiem un izdevumus pārējiem valsts budžeta transfertiem kapitālajiem izdevumiem valsts budžeta daļēji finansētām atvasinātām publiskām personām un budžeta nefinansētām iestādēm 2023.gadā 1 256 338 *euro* apmērā, lai nekustamā īpašuma pārdošanas rezultātā iegūtos un valsts budžeta ieņēmumos 2022.gadā ieskaitītos līdzekļus paredzētu izmantošanai BIOR nekustamā īpašuma Lejupes ielā 3, Rīgā, un ar to saistītās infrastruktūras attīstībai.

Finanšu ministrs J.Reirs